

2

Z A P I S N I K
35. sjednice Vijeća Mjesnog odbora Folnegovićevo naselje održane 30. travnja 2024.
u prostorijama Mjesnog odbora Folnegovićevo naselje, Joze Laurenčića 8B s početkom u 18.00 sati


Nazočni članovi Vijeća: Frane Čavka, Hrabren Dobrotić, Andrea Jelić, Dalibor Kiseljak, Nikolina Krešo, Mateo Perko i Bojana Stajčić  
 
Ostali nazočni: 
Igor Plenković, u funkciji predstavnika stanara zgrade u Ulici Milana Sachsa
Jasmina Blažić, građanka iz Ulice Milana Sachsa

Zapisnik vodi: Dalibor Kiseljak 

	Predsjednica konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati, te otvara 35. sjednicu Vijeća Mjesnog odbora.

                           Vijeće jednoglasno, bez primjedbi, prihvaća tekst Zapisnika 34. sjednice održane 26. ožujka 2024.

 


	Na prijedlog predsjednice Vijeće jednoglasno utvrđuje


                                          D N E V N I     R E D:
1. Aktualna komunalna problematika
2. Korištenje prostora MS
3. Razno: izvješća, pitanja i prijedlozi


Prva tema pod točkom 1 dnevnog reda odnosila se na raspravu o buci koja iz kruga tvornice CocaCola dopire do zgrade u Ulici Milana Sachsa. Uvod u problem izlaže g. Plenković kao predstavnik suvlasnika. Između ostalog, kao ključne točke navodi činjenicu da ne postoji Zakon o buci za Zagreb, već postoji samo Pravilnik. Osvrće se na razliku između dvije vrste buke – kontinuirane te povremene dodatne izvore (npr. pri istovaru stakla iz kamiona na odlagalište, u krugu tvornice). U kontekstu atesta buke, navodi da su zamijećena provođenja ispitivanja na sjeveroistočnom dijelu tvorničkog kompleksa, a glavni proizvodni pogon je orijentiran na jug, kao što se i stambena zgrada nalazi jugozapadno. Gospodin Plenković navodi da je vezano za navedenu problematiku bio na sastanku u CocaColi, 30.4.2024. od 9:30 do 11:00. Očekuje se Zapisnik sastanka.  
Vijeće je zaključilo da će biti potrebno zatražiti sastanak na kojem bi uz predstavnike CocaCole te predstavnike suvlasnika stanara oba ulaza u zgradi u Ulici Milana Sachsa, sudjelovale predsjednice VMO Folnegovićevo naselje i VMO Janko Matko, radi kontinuiranog nezadovoljstva građana bukom iz kruga tvornice. Namjera je na sastanak pozvati i predstavnika Gradske četvrti Peščenica-Žitnjak te razgovor usmjeriti prema cilju smanjenja buke uz prijedlog iniciranja inicijalne provedbe atesta buke prema svim pravilima struke.
Tema pod točkom 2 dnevnog reda odnosila se na zahtjev prema mjesnoj samoupravi, za korištenje prostora MO utorkom od 18 do 19 sati, a upućena je od strane Nikoline Krešo u ime političke platforme „Možemo“. Zahtjev je jednoglasno prihvaćen. 
Vijeće je jednoglasno izglasalo Zaključak o potrebi postavljanja uspornika u sklopu pješačkog prijelaza južno od križanja Ulice Janka Rakuše s Ulicom Dubravka Dujšina te Zaključak o potrebi postavljanja zaštitnih stupića u Ulici Janka Rakuše, kod križanja s Ulicom Dubravka Dujšina te kod križanja s Ulicom Joze Laurenčića.
Pod točkom 3 dnevnog reda, obuhvaćene su teme iz kategorija izvješća, pitanja i prijedloga. 
Predsjednica VMO Nikolina Krešo informirala je nazočne da se planira održavanje jednodnevnog malog sajma OPG-ova (domaći plac) na Folnegovićevom naselju, na način kako je isti bio organiziran 20. travnja na Borovju. Navela je i da je 24. travnja obavljen tehnički pregled dizala ispred pothodnika na Aveniji Marina Držića, nastavno se u roku 8 dana očekuje izdavanje uporabne dozvole. 
Predsjednica VMO zatim je informirala članove Vijeća da je gospođa Kristina Ljubica Paša dala prijedlog održavanja radionica za građane, s temama vezanim za energetsku obnovu stambenih objekata. Svi vijećnici su pozdravili navedenu inicijativu, naglašavajući aktualnu važnost navedene teme i optimalnog pristupa u kontekstu vremena i prostora.  

Ovime je dnevni red sjednice iscrpljen.
Predsjednica zaključuje sjednicu u 20:10 sati.	 


Zapisnik sastavio Dalibor Kiseljak.

